Shinajpi Jesús paihuajpi quirij judiugunara nica:
“Canguna ñuca shimiunara pactachisha causausha,
sirtu pacha ñuca yachachishca runauna tucunguichimi.
Sirtu shimira yachanguichimi.
Cai sirtu shimi cangunara lugaryachingami.”
Paiguna Jesusta cutipanauca:
“Abrahanmanda miraiguna anchi,
ima huras pitas mana sirvishcanchichu.
¿Imarasha ningui,
‘Lugaryachishcauna anguichi’?”
Jesús paigunara cutipaca:
“Sirtu pacha cangunara nini,
maicans uchara rasha,
uchara sirvij tucun,
Sirvij mana tucui huras huasii saquirinzhu.
Randi,
churi huiñaigama huasii tiaun.
Shinajpi Churi cangunara lugaryachijpi,
sirtu pacha lugaryachishcauna tucunguichimi.
Canguna Abrahanmanda miraiguna ajta ricsinimi.
Randi ñucara huañuchingaj mascanguichi,
ñuca shimiuna canguna shungüi mana icushcamanda.
Ñuca Yaya ñaupajpi ricushcara rimauni.
Cangunas canguna yaya ñaupajpi uyashcaras raunguichi.
Paiguna cutipanauca:
“Ñucanchi yaya Abrahanmi.”
Jesús nica:
“Canguna Abrahamba churiuna asha,
Abraham rashcaunara ranguichimami.
Cuna ñucara huañuchinara mascanguichi,
ñuca Diosmanda uyashca sirtu shimira rimajta.
Abraham mana caita rarcachu.
Canguna yaya rashcara ranguichi.”
Shinajpi judioguna paita ninauca:
“Ñucanchi mana shujhua tacarishcamanda pagarishcachu anchi.
Shu yayara charinchi,
paiga Diosmi.”
Shinajpi Jesús paigunara nica:
“Dios canguna yaya ajpi,
sirtu pacha ñucara llaquinguichimami.
Diospajmanda llucshisha shamushcani.
Ñucamandallara mana shamucanichu,
astaun Dios ñucara cachamuca.
”¿Imarasha ñuca shimira mana intindinguichichu?
Ñuca rimashcara mana uyashcamanda mana intindinguichichu.
Canguna canguna supai apu yayamanda anguichi.
Canguna yaya munashcara pactachinara munanguichi.
Pai callarimanda pacha huañuchij aca.
Sirtu shimira mana rimacachu,
paihuajpi sirtu rimana mana tianzhu.
Pai llullara rimasha,
pai quiquinmanda riman.
Pai llullajmi,
shinallara llullanahua yayami.
Ñucara sirtu shimira rimashcamanda mana quirihuanguichi.
¿Cangunamanda maican ñucara uchamanda cauźayachinzhu?
Ñuca sirtu shimira rimajpi,
¿imaraigu mana quirihuanguichi?
Maicans Diosmanda aj Dios rimashcara uyan.
Chiraigu mana uyahuanguichi,
canguna mana Diosmanda ashcaraigu.”
Shinajpi judiuguna Jesusta cutipanauca:
“¿Manzhu ali rimashcanchi,
‘Can Samaria runa angui,
supaiyuj angui?’
nisha.”
Jesús cutipasha rimaca:
“Supaira mana charinichu,
astaun ñuca Yayara ahuayachiuni.
Canguna ñucara mana ahuayachinguichichu.
Ñuca quiquin ahuayanara mana mascanichu.
Shujmi mascan,
taripan.
Sirtu pacha cangunara nini:
maicans ñuca rimashcara huacachisha,
huiñaigama huañuira mana ricungachu.”
Shinajpi judiuguna paita ninauca:
“Cuna yachanchi can supaira charishcara.
Abraham huañuca,
Diosmanda rimajcunas huañunauca.
Canga ningui:
‘Pihuas ñuca shimira pactachisha,
huiñaigama huañuira mana ricungachu. ’
Canga,
¿ñucanchi yaya Abrahanmanda yalichu angui?
Pais huañuca,
shinallara Diosmanda rimajcunas.
Canga,
¿pita tucusha ningui?”
Jesús cutipaca:
“Ñuca ñucamandallara ahuayasha,
chi ahuayana mana imajpas valinzhu.
Ñuca Yaya ñucara ahuayachinmi.
Paimanda canguna rimasha,
‘Ñucanchi Diosmi,’
ninguichi.
Paita mana ricsinguichi,
randi ñuca paita ricsini.
Ñuca ‘Paita mana ricsinichu’ nisha,
cangunasna llullaj tucuima.
Randi ñuca paita ricsini,
shinallara pai rimashcara pactachini.
Canguna Abraham yaya ñuca punzhara ricungarausha cushiyaca.
Ricucami,
ricusha cushi tucuca.”
Shinajpi paiguna ninauca:
“Can manara pichca chunga huatara charingui.
¿Abrahanda ricushcanguichu?”
Jesús cutipaca:
“Sirtu pacha cangunara nini,
Abrahan manara tiashcaira,
ñuca mani.”
Judiuguna caita uyasha rumiunara apinauca paita shitangaj.
Randi Jesús pacalla templomanda llucshisha,
paiguna chaupi shungura pasasha rica.